**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-10-10027-4 /19**

**Podgorica, 26.02.2021.**

Na osnovu članova 18 i 116 Zakona o upravnom postupku ("Sl. list CG", br. 056/14, 020/15, 040/16, 037/17), članova 50 stav 1 tačka 4 i 28 Zakona o zaštiti podataka o ličnosti („Sl.list CG”, br. 79/08, 70/09, 44/12 i 22/17 i Zahtjeva za izdavanje saglasnosti za uvođenje video nadzora u prostorijama JU Zavod “Komanski most” Podgorica, br. 06-10-10027-1/19 od 18. 12. 2019. godine, u kojima se sprovodi radno okupaciona terapije i radna terapija za korisnike, Savjet Agencije za zaštitu ličnih podataka i slobodan pristup informacijama je na sjednici održanoj 25. februara 2021. godine donio

**R J E Š E NJ E**

Odbija se Zahtjev, br. 06-10-10027-1/19 od 18. 12. 2019. godine , JU Zavod “Komanski most” Podgorica, za davanje saglanosti za uvođenje video nadzora u prostorijama, u kojima se sprovode radno okupacione terapije i radne terapije za korisnike, kao neosnovan.

**O b r a z l o ž e nj e**

JU Zavod “Komanski most” Podgorica obratila se ovoj Agenciji dana 18.12.2019. godine Zahtjevom br.06-10-10027-1/19, kojim traži dobijanje saglasnosti za uvođenje video nadzora u prostorijama u kojima se sprovodi radna okupaciona terapija za korisnike, prostorija namijenjena radnoj terapiji, kao i dnevnom boravku gdje se sprovodi radno okupaciona terapija za korisnike.

Uz Zahtjev je priložena dokumentacija: Odluka o uvođenju i razlozima uvođenja sistema video nadzor br.04-1292 od 16.12.2019. godine; Mišljenje Sindikalne organizacije JU Zavod “Komanski most” br.04-1309 od 17.12.2019.godine i Evidencija podataka o zbirkama podataka o ličnosti –video nadzor br. 04-1292 od 16.12.2019. godine.

Valja napomenuti da je Agencija za zaštitu ličnih podataka i pristup informacijama 30.08.2019. godine zaprimila Inicijativu za vršenje nadzora, br. 05-19-6930-1/19, proslijeđenu od strane Upravne inspekcije, shodno članu 62 stav 1 Zakona o upravnom postupku (“Sl.list Cg” br. 056/14, 020/15, 040/16 i 037/17), a upućene preko sajta budiodgovoran@ac.me.

U inicijativi se navodi da direktor JU Zavod „Komanski most“ vrši zloupotrebu tehničkog nadzora u svrhu mobinga nad radnicima, te isti u svojoj kancelariji posjeduje monitor sa kompletnim video nadzorom i vrši zloupotrebu istog.

Postupajući po navedenoj Inicijativi, sproveden je postupak nadzora od strane kontrolora ove Agencije i sačinjen Zapisnik o izvršenom nadzoru br. 05-19-6930-4/19 od 30. 09. 2019. godine, kao i Zapisnik o kontrolnom nadzoru br. 05-19-6930-7/19 od 25.12.2019. godine.

U Zapisniku o izvršenom nadzoru br. 05-19-6930-4/19 od 30. 09. 2019. godine se navodi da je prostor JU Zavod „Komanski most“ pokriven video nadzorom, te da je uveden nakon sto je dobijena Saglasnost od strane Agencije 27. 03. 2014.godine. Sistem video nadzora fukncioniše putem četiri NVR uređaja sa 38 kamera, koje obuhvataju kako spoljašnjost tako i unutrašnjost Zavoda (detaljan opis pozicija postavljenih kamera se nalazi u navedenom Zapisniku). Pristup istim ima direktor Zavoda i rukovocilac službe za prijem i osnovne stručne poslove.

Kako se dalje navodi u opisu činjeničog stanja stoji da su dana 21. 08. 2019.godine instalirane tri nove kamere na NVR4 uređaju, bez prethodno pribavljeog mišljenja reprezentativnog sindikata, bez donošenja odluke o uvođenju video nadzora, kao i evidencije o video nadzoru i bez saglasnosti Agencije za uvođenje tri nove kamere. Navedene kamere se nalaze na pozicijama: K1 pravi video zapis prostoje gdje se sprovodi radno okupaciona terapija za korisnike; K2 pravi video zapis za radnu terapiju; K4 pravi video zapis dnevnog boravka gdje se sprovodi radno okupaciona terapija za korisnike. Na kraju, u Zapisniku se kosntatuje da je rukovalac zbirke u obavezi da u roku od sedam dana otkloni konstatovane nepravilnosti.

U Zapisnku o kontrolnom nadzoru br. 05-19-6930-7/19 od 25.12.2019. godine konstatuje se da je subjekt nadzora obavijestio Agenciju dopisom br. 05-19-6930-6/19 od 07.10.2019. godine da su dana 04.12.2019. godine uklonjenje kamere na NVR4 uređaju i to kamere: K1, K2 i K4, a što je potvrđeno od strane kontrolora izlaskom na licu mjesta. Takođe, navedenim Zapisnikom se konstatuje da je subjekt nadzora postupio po svim ukazanim nepravilnostima iz Zapisnka o izvršenom nadzoru br. 05-19-6930-4/19 od 30.09.2019. godine.

Savjet Agencije je na sjednici održanoj 25. februar 2021. godine, razmatrajući predmetni Zahtjev odlučio da je isti neosnovan iz sljedećih razloga:

Zakonom o zaštiti podataka o ličnosti od člana 35 do 39, kao posebni vidovi obrade ličnih podataka, propisani su uslovi i način uvođenja video nadzora od strane javnog sektora, privrednog društva, drugog pravnog lica i preduzetnika. Tako je u članu 36 stav 1 propisano da navedeni subjekti mogu vršiti video nadzor u službenom ili poslovnom prostoru ako to nalažu razlozi zaštite bezbjednosti lica ili imovine ili tajnih podataka i poslovnih tajni i ako se to ne može ostvariti na drugi način. Istim članom u stavu 2 propisano je da video nadzor nije dozvoljen u službenom i poslovnom prostoru van radnog mjesta, naročito u garderobama, liftovima i sanitarnim prostorijama i u prostoru predviđenom za stranke i posjetioce. S tim u vezi, Zakon u navedenom članu jasno propisuje svrhu uvođenja video nadzora u službenom ili poslovnom prostoru.

Zakon o zaštiti podataka o ličnosti u članu 2 stavovi 1 i 2 propisuje da se lični podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade, niti na način koji nije u skladu sa njihovom namjenom.

Članom 4 propisano je da se zaštita ličnih podataka obezbjeđuje svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo.

Po osjeni Savjeta Agencije iz spisa predmeta se ne mogu procijeniti objektivni razlozi za vršenje video nadzora u prostorijama u kojima se sprovodi radno okupaciona terapija za korisnike, prostorija namijenjenja radnoj terapiji, kao i dnevnom boravku gdje se sprovodi radno okupaciona terapija za korisnike, pa se stiče utisak da je svrha uvođenja video nadzora isključivo kontrola zaposlenih, što je suprotno zakonskom ograničenju svrhe o uvođenju video nadzora iz člana 36 Zakona o zaštiti ličnih podataka. Takođe, valja ponoviti da se postojeći video nadzor vrši putem 38 kamera, koje obuhvataju kako spoljašnjost tako i unutrašnjost Zavoda, shodno Zakonu o zaštiti podataka o ličnosti.

Cijenjeci navode iz predmetnog zahtjeva, kao i navode iz zapisnika, po ocjeni Savjeta nisu dati dovoljni razlozi da bi se obezbijedila privatnost zaposlenih, koju svaki zaposleni uživa u određenoj mjeri i na radnom mjestu, a imajući u vidu i činjenicu da se postojeći sistem za video nadror vrši putem 38 kamera, što bi predstavljao obradu podataka suprotnu članu 2 stav 1 i 2 ZZPL tj. da se podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade.

Uzimajući u obzir sve okolnosti, Savjet je procijenio da dodatno uvođenje video nadzora nije neophodno jer bi se ovakvom obradom ličnih podataka narušila privatnost zaposlnih, koju svaki zaposleni uživa u određenoj mjeri i na radnom mjestu, što je suprotno članu 4 ZZLP, te da bi se kontrola mogla izvršiti metodama koje su manje invazivne po prava zaposlenih. Ovakav stav potvrđuje i Preporuka Komiteta ministara državama članicama Savjeta Evrope CM/REC(2015)5, koja se odnosi na obradu podataka o ličnosti u kontekstu zapošljavanja, a u kojoj se navodi da uvođenje i upotrebu informacionih sistema i tehnologija u direktnu i primarnu svrhu nadzora aktivnosti i ponašanja zaposlenih ne bi trebalo dozvoliti.

Na osnovu izloženog odlučeno je kao u dispozitivu.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE**

**Predsjednik, Sreten Radonjić**

**Dostavljeno:**

**-**podnosiocu zahtjeva

-Odsjek za predmete i prigovore

- a/a